Jaguar bring die toekoms na SADie Jaguar I-PACE. Foto: Verskaf Maroela Media is onlangs voorwaar bederf met ŉ klein, persoonlike bekendstelling van die nuwe Jaguar I-PACE. ŉ Paar dinge het my getref. Eerstens is dit die enorme belegging wat Jaguar met Gridcars onderneem het om laai-infrastruktuur te bou, oral in Suid-Afrika. Die belegging vir fase een beloop R30 miljoen. Ek het al met twee ander vervaardigers gesels wat tans elektriese motors oorsee beskikbaar het, en hulle verskoning is net daar is nie genoeg infrastruktuur om die voertuie te regverdig nie. Wel – ek glo dit is bog. Nissan en BMW verkoop al vir jare elektriese voertuie in Suid-Afrika – en nou sluit Jaguar by hulle aan, met hul eie infrastruktuur. Tweedens is die feit dat Jaguar onlangs hul I-PACE‑voertuie Knysna toe geneem het om aan die Jaguar Simola Hillclimb deel te neem in die hande van Deon Joubert, Shaun Watson-Smith en Mike Briggs – gewilde Suid-Afrikaanse renjaers. Nie nét die feit dat hulle deelgeneem het nie, maar die feit dat al drie voertuie die hele naweek deelgeneem het sonder om te herlaai. Die Jaguar I-PACE. Foto: Verskaf Nou kan ŉ mens argumenteer dat enige stadige elektriese voertuig dit sal kan doen. Wel, die I-PACE se finale beste tyd in Mike Briggs se hande was 49,588 sekondes om die 1,9 km‑baan te voltooi. Om te vergelyk – Paul Munro se Porsche GT3‑sportmotor se beste tyd is 46,6 sekondes. Asemrowend om te dink die I-PACE is ŉ sportnutsvoertuig wat 2,2 ton weeg. Derdens – dis net ŉ motor. ŉ Regte, egte motor waarmee ŉ mens enige plek kan ry waar jy met enige ander gewone voertuig kan ry. Ons bekendstellingsroete het begin by die Jaguar Land Rover Experience Centre in Lonehill voor ons in Lanseria se rigting beweeg het waar ons oor die Jukskeirivier gery het. Ons is toe na die Magaliesberg langs Harties en terug. Op die roete het ek gery soos ek met enige ander binnebrandvoertuig sou ry – behalwe waar ek mense wou verbysteek; dít is ŉ belewenis as 696 Nm jou oombliklik in die rug skop. Die Jaguar I-PACE. Foto: Verskaf Ek het 23,6 kWh/100 km gehandhaaf. Dit is dieselfde as brandstofverbruik. Mens kan sê die I-PACE het ŉ 90 kWh‑battery. As ek 23,6 kWh/100 km handhaaf, sal ek 381 km reikafstand kan behaal met ŉ I-PACE. Dit is heel billik. Ek het onlangs ŉ Mercedes-AMG G63 gehad, en as mens met hom jaag gee hy 42 ℓ/100km… dis 2,4 km/ℓ of 240 km op sy 100 ℓ‑tenk. Die versnelling tussen die twee verskil nie baie nie. Binne is die I-PACE ŉ ruim 5-sitplek‑gesinsmotor. Die gehalte is puik en die spesifikasievlak soos ŉ mens verwag van ŉ Jaguar Land Rover‑produk. Die I-PACE het ŉ 5-ster NCAP‑veiligheidsgradering. Daar is ISOFIX‑monteringspunte vir babastoeltjies, de lot. Die I-PACE het twee elektriese motors. In totaal bied die twee motors 294 kW en 696 Nm. Die I-PACE gaan van 0 – 100 km/h in 4,8 sekondes en is tot 200 km/h beperk. Die Jaguar I-PACE. Foto: Verskaf Wat vir my die lekkerste is – behalwe die krag – is die stilte. Die Jaguar I-PACE toer tjoepstil teen 120 km/h. Dit is uiters ontspannend. Die feit dat dit by ŉ vinnige openbare laaier in die omgewing R270 sal kos om te laai van 0% af en dán minstens 350 km kan ry, is fantasties. Die ligste petrolenjins in klein ekonomiese karretjies gee tans omtrent 20 km/ℓ. Teen R17 per liter is dit R297,50 – duurder as die I-PACE. Die goeie nuus hou nie daar op nie. Die I-PACE se battery is gewaarborg om 70%‑kapasiteit te behou ná 8 jaar/160 000 km. Teen die tyd wat mens dan aandag aan die battery moet begin gee, het die tegnologie nóg verder ontwikkel en goedkoper geword. Ander instandhouding is amper zero. Die Jaguar I-PACE. Foto: Verskaf Omdat die voertuig krag herwin deur die motors as ŉ mens rem, word die fisiese remme amper nooit gebruik nie. ŉ Stel remblokkies gaan waarskynlik jare en jare hou. Verder is daar geen enjinolie, vonkproppe, filters of enige van die normale gebruiksgoedere soos op gewone binnebrandenjin-motors nie. Ek is gek oor die tegnologie. Die infrastruktuur groei nou teen ŉ asemrowende spoed. Die vroeë aanvaarders daar buite wat dit kán bekostig, gaan die infrastruktuur nóg uitbrei vir die res van ons. Die Jaguar is ŉ pragtige motor, en al is hy aanvanklik duur maak dit baie sin oor die langtermyn. Die reeks lyk só: Die reeks word gedek deur ŉ 3 jaar/100 000 km‑voertuigwaarborg en ŉ 8 jaar/160 000 km‑batterywaarborg, asook ŉ 5 jaar/100 000 omvattende instandhoudingsplan. Diensintervalle is elke 34 000 km/2 jaar.